《沁园春 为杜左丞寿》
元代·张野

勇退归来，一担乾坤，十年息肩。柰东山安石，岂容高卧，洛中司柰，须再调元。车拥蒲轮，杖扶灵寿，琴瑟更张为解弦。人都道，果功成霖雨，泽润无边。河汾闲气生贤。算甲子、才同绛县年。更太公八十，出膺熊虎，武公九十，入戴貂蝉。梅信春香，槐阶日暧，数到庄椿岁八千。持杯寿，寿文章宰相，廊庙神仙。

作者简介：张埜，生卒年不详，延祐、至治年间在世。元词人。字野夫，号古山，邯郸（今河北邯郸）人。官至翰林修撰，作品收《古山乐府》。其父张之翰，号西岩老人，亦为词人。